stanford-oval/wikipedia huggingface dataset:
เครื่องราชอิสริยาภรณ์อันเป็นโบราณมงคลนพรัตนราชวราภรณ์
ประวัติ

เครื่องราชอิสริยาภรณ์อันเป็นโบราณมงคลนพรัตนราชวราภรณ์นั้นมีความเป็นมาสืบเนื่องมาแต่สมัยกรุงศรีอยุธยา ไม่ทราบว่าใครเป็นผู้สร้างและตั้งเครื่องราชอิสริยาภรณ์นี้ โดยมีลักษณะเป็นสายสร้อยพระสังวาลย์ประดับเนาวรัตน์ ใช้เป็นเครื่องสำหรับพิชัยสงครามและสำหรับพระมหากษัตริย์ทรงเมื่อพระราชพิธีบรมราชาภิเษก เมื่อพระบาทสมเด็จพระพุทธยอดฟ้าจุฬาโลกมหาราชได้ปราบดาภิเษกขึ้นเป็นปฐมกษัตริย์แห่งราชวงศ์จักรี ก็ทรงได้รับเครื่องราชอิสริยาภรณ์นี้มา และทรงสร้าง "พระสังวาลย์นพรัตน์ราชวราภรณ์" ขึ้นใหม่ เป็นสังวาลย์แฝดประดับเนาวรัตน์ ประกอบด้วย เพชร ทับทิม มรกต บุษราคัม โกเมน นิลกาฬ(ไพลิน) มุกดา เพทาย ไพฑูรย์ มีลักษณะเป็นดอก ๆ วางสลับกันตลอดสาย
ต่อมา พระบาทสมเด็จพระจอมเกล้าเจ้าอยู่หัว ทรงพระบรมราชกระแสว่า ตามธรรมเนียมเดิมของสยามนั้น จะมี "แหวนนพเก้า" สำหรับพระเจ้าแผ่นดินทรงและพระราชทานแก่เสนาบดี ซึ่งโดยปกติจะสอดไว้ในประคดที่คาดกับเอว และเมื่อมีงานพิธีที่เป็นมงคลก็จะนำมาสวมที่นิ้วชี้ทางขวาเพื่อประกอบกิจในงานมงคลนั้น ๆ เช่น เจิมให้แก่คู่บ่าวสาว วางศิลาฤกษ์ เป็นต้น และเมื่อพระองค์เสด็จขึ้นครองราชสมบัติก็ได้พระราชทานแหวนดังกล่าวแก่พระบรมวงศานุวงศ์และเสนาบดีผู้ใหญ่รวม 20 วง รวมทั้ง ทรงสร้าง "ดวงตรานพรัตน์ดารา" เป็นดอกประจำยามประดับพลอยทั้ง 9 อย่าง ประดับบริเวณหน้าเสื้อ เพื่อพระราชทานแก่พระบรมวงศานุวงศ์
ครั้นถึงรัชสมัยพระบาทสมเด็จพระจุลจอมเกล้าเจ้าอยู่หัว พระองค์ทรงพระราชดำริว่า พระบรมวงศานุวงศ์ได้รับดวงตรานพรัตนราชวราภรณ์นั้น ไม่มีสายสังวาล เนื่องจาก สายสังวาลนั้นสำหรับพระมหากษัตริย์ทรงเท่านั้น พระองค์จึงทรงสร้าง "ดวงตรามหานพรัตน์" เป็นดวงตราขนาดเล็กลักษณะเช่นเดียวกับดอกประจำยามใช้สำหรับห้อยกับแพรแถบสีเหลืองขอบเขียวริ้วแดงริ้วน้ำเงิน สำหรับสะพายบ่าจากขวาลงมาซ้ายแทนสังวาล พร้อมทั้ง ตราพระราชบัญญัติเครื่องราชอิสริยาภรณ์อันเป็นโบราณมงคลนพรัตนราชวราภรณ์ขึ้น กำหนดให้มีเครื่องราชอิสริยาภรณ์ตระกูลนี้ 20 สำรับ ตามจำนวนแหวนที่พระบาทสมเด็จพระจอมเกล้าทรงสร้างขึ้น แบ่งเป็น สำหรับพระมหากษัตริย์ 1 สำรับ และพระราชทานแก่พระบรมวงศานุวงศ์อีก 19 สำรับ โดยมีพระมหากษัตริย์เป็นประธานแห่งเครื่องราชอิสริยาภรณ์นี้ และให้มีตำแหน่งมหาสวามิศราธิบดี ซึ่งพระองค์ทรงดำรงตำแหน่งนี้หรือทรงแต่งตั้งพระบรมวงศานุวงศ์ดำรงตำแหน่งนี้ได้ รวมทั้ง พระราชทานแก่พระบรมวงศานุวงศ์ฝ่ายในที่มีพระเกียรติยศใหญ่ โดยไม่นับรวมใน 20 สำรับข้างต้น
เมื่อวันที่ 2 พฤศจิกายน พ.ศ. 2456 พระบาทสมเด็จพระมงกุฎเกล้าเจ้าอยู่หัว ทรงพระกรุณาฯ ให้เพิ่มจำนวนเครื่องราชอิสริยาภรณ์นี้อีก 7 สำรับ รวมเป็น 27 สำรับ เนื่องจากพระองค์ทรงดำริว่า พระสังวาลนพรัตน์ราชวราภรณ์ที่พระบาทสมเด็จพระพุทธยอดฟ้าจุฬาโลกมหาราชทรงสร้างขึ้นนั้น มีจำนวนเนาวรัตน์ดอกพระสังวาลสลับกัน 27 ดอก จึงสมควรกำหนดจำนวนเครื่องราชอิสริยาภรณ์ให้เท่ากับจำนวนดอกพระสังวาลนั้น ซึ่งนับเป็นจำนวนของเครื่องราชอิสริยาภรณ์อันเป็นโบราณมงคลนพรัตนราชวราภรณ์ที่สืบเนื่องมาจนถึงปัจจุบัน
องค์ประกอบของ น.ร.

พระสังวาลย์นพรัตน สำหรับเครื่องต้นองค์พระมหากษัตริย์
ดารานพรัตน
มหานพรัตน ห้อยแพรแถบผูกเป็นรูปแมลงปอ สำหรับฝ่ายใน
แพรแถบย่อ
เครื่องราชอิสริยาภรณ์อันเป็นโบราณมงคลนพรัตนราชวราภรณ์  จัดเป็นเครื่องราชอิสริยาภรณ์ที่มีลำดับเกียรติเป็นลำดับที่ 3 รองจากเครื่องราชอิสริยาภรณ์อันเป็นมงคลยิ่งราชมิตราภรณ์และเครื่องขัตติยราชอิสริยาภรณ์อันมีเกียรติคุณรุ่งเรืองยิ่งมหาจักรีบรมราชวงศ์ มีเฉพาะชั้นสายสะพายชั้นเดียว แบ่งออกเป็นฝ่ายหน้า (บุรุษ) และฝ่ายใน (สตรี) แบ่งออกเป็น
องค์ประกอบของ น.ร. > สำหรับพระมหากษัตริย์

มีลักษณะเช่นเดียวกับสำหรับพระราชทานฝ่ายหน้า แต่มีพระสังวาลย์นพรัตนเป็นพระสังวาลย์แฝด มีดอกประจำยามประดับเพชร 1 ทับทิม 1 มรกต 1 บุษราคัม 1 โกเมน 1 นิลกาฬ(ไพลิน) 1 มุกดา 1 เพทาย 1 ไพฑูรย์ 1 คั่นสลับกันไปอย่างละดอก มีจำนวนเนาวรัตน์ดอกพระสังวาลสลับกัน 36 ดอก ทรงเหนือพระอังษาขวา เฉียงลงทางซ้าย และดารานพรัตนจะประดับเพชร
องค์ประกอบของ น.ร. > สำหรับฝ่ายหน้า

มหานพรัตน ด้านหน้าเป็นดอกประจำยาม 8 ดอก ประดับ ทับทิม 1 มรกต 1 บุษราคัม 1 โกเมน 1 นิล 1 มุกดา 1 เพทาย 1 ไพฑูรย์ 1 ใจกลางเป็นเพชรรวมพลอย 9 อย่างด้านหลังลงยาสีแดง สีเขียว สีน้ำเงิน และอุณาโลมอยู่กลาง มีจุลมงกุฏประดับเพชรอยู่เบื้องบน ใช้ห้อยกับแพรแถบกว้าง 10 เซนติเมตร สีเหลืองขอบเขียว มีริ้วแดงและน้ำเงินคั่นระหว่างสีเหลืองและขอบสีเขียวนั้น สะพายบ่าขวาเฉียงลงทางซ้าย
ดารานพรัตน เป็นรูปดารา 8 แฉก ทำด้วยเงินจำหลักเป็นเพชรสร่ง กลางเป็นดอกประจำยามฝังพลอย 8 อย่าง ใจกลางเป็นเพชรเหมือนมหานพรัตน ใช้ประดับที่อกเสื้อด้านซ้าย
แหวนนพรัตน ทำด้วยทองคำเนื้อสูง
องค์ประกอบของ น.ร. > สำหรับฝ่ายใน

มหานพรัตน มีลักษณะเช่นเดียวกับสำหรับพระราชทานฝ่ายหน้า ใช้ห้อยกับแพรแถบกว้าง 7.5 เซนติเมตร สะพายบ่าขวาเฉียงลงทางซ้าย หรือห้อยกับแพรแถบสีเดียวกัน กว้าง 3 เซนติเมตร ผูกเป็นรูปแมลงปอ ประดับเสื้อที่หน้าบ่าซ้าย
ดารานพรัตน มีลักษณะเช่นเดียวกับสำหรับพระราชทานฝ่ายหน้า ใช้ประดับที่อกเสื้อด้านซ้าย
นอกจากนี้ ยังมี เครื่องหมายสำหรับประดับแพรแถบ ของเครื่องราชอิสริยาภรณ์ โดยมีลักษณะเป็นรูปดอกประจำยามลงยาสีทับทิม 1 มรกต 1 บุษราคัม 1 โกเมน 1 นิลกาฬ (ไพลิน) 1 มุกดา 1 เพทาย 1 ไพฑูรย์ 1 ใจกลางเป็นเพชรสร่งเงิน และ เครื่องหมายที่ใช้เป็นดุมเสื้อ เป็นรูปดอกไม้จีบด้วยแพรแถบของเครื่องราชอิสริยาภรณ์ มีสิทธิใช้ประดับเป็นดุมเสื้อเวลาแต่งเครื่องสากลโดยให้ประดับที่รังดุมคอพับของเสื้อชั้นนอกเบื้องซ้าย และสามารถใช้ประดับเมื่อสวมชุดไทย โดยบุรุษ มีสิทธิใช้ประดับเป็นดุมเสื้อเวลาแต่งเสื้อชุดไทยสีสุภาพ โดยประดับที่อกเสื้อเบื้องซ้าย บริเวณปากระเป๋าเสื้อ ส่วนสตรีนั้น มีสิทธิใช้ประดับเป็นดุมเสื้อเวลาแต่งเสื้อชุดไทยเรือนต้น ชุดไทยจิตรลดา ชุดไทยอมรินทร์  และชุดไทยบรมพิมาน โดยประดับที่อกเสื้อเบื้องซ้าย
พระราชลัญจกรประจำเครื่องราชอิสริยาภรณ์

พระราชลัญจกรประจำเครื่องราชอิสริยาภรณ์อันเป็นโบราณมงคลนพรัตนราชวราภรณ์ ลักษณะเป็นตรางารูปกลม ขนาดเส้นผ่านศูนย์กลาง 7.3 เซนติเมตร สูง 10.1 เซนติเมตร ลายภายในเป็นรูปพระสังวาลนพรัตนราชวราภรณ์ อยู่ภายในวงกลม เบื้องบนมีดารานพรัตน์ เบื้องล่างมีสายสะพายนพรัตน ที่วงขอบมีอักษรว่า "พระราชลัญจกร นพรัตน์ราชวราภรณ์ สำหรับเครื่องราชอิศริยาภรณ์ อันเป็นโบราณราชมงคล" พระราชลัญจกรประจำเครื่องราชอิสริยาภรณ์นี้ ใช้สำหรับประทับประกาศนียบัตรกำกับเครื่องราชอิสริยาภรณ์นพรัตนราชวราภรณ์ ปัจจุบัน พระราชลัญจกรนี้พ้นสมัย และเก็บรักษาอยู่ที่กองประกาศิต สำนักเลขาธิการคณะรัฐมนตรี ส่วนการประทับพระราชลัญจกรลงในใบประกาศนียบัตรสำหรับผู้ได้รับพระราชทานเครื่องราชอิสริยาภรณ์นี้ จะประทับพระราชลัญจกรพระครุฑพ่าห์กำกับพระปรมาภิไธยแทน
การพระราชทาน

เครื่องราชอิสริยาภรณ์อันเป็นโบราณมงคลนพรัตนราชวราภรณ์ มีพระมหากษัตริย์ทรงเป็นประธานเครื่องราชอิสริยาภรณ์และทรงไว้ซึ่งพระราชอำนาจที่จะพระราชทานและเรียกคืนเครื่องราชอิสริยาภรณ์นี้ได้ ปัจจุบัน เครื่องราชอิสริยาภรณ์ชุดนี้มีจำนวน 29 สำรับ สำหรับพระมหากษัตริย์ 1 สำรับ และอีก 28 สำรับ สำหรับพระราชทานพระบรมวงศ์ผู้ใหญ่และข้าราชการชั้นผู้ใหญ่ โดยผู้ที่จะได้รับพระราชทานเครื่องราชอิสริยาภรณ์นี้ต้องเป็นพุทธมามกะเท่านั้น รวมทั้ง จะประดับเครื่องราชอิสริยาภรณ์นี้ในงานมงคล หรืองานที่มีหมายกำหนดการระบุไว้
ผู้ได้รับพระราชทาน น.ร.จะได้รับใบประกาศนียบัตรทรงลงพระปรมาภิไธยและประทับพระราชลัญจกร อย่างไรก็ตาม เมื่อผู้ได้รับ น.ร. วายชนม์ ผู้รับมรดกจะต้องส่งเครื่องราชอิสริยาภรณ์คืนภายใน 30 วัน ถ้าส่งคืนไม่ได้กองมรดกจะต้องรับผิดชอบ หรือในกรณีที่ทรงเรียก น.ร. คืนจากผู้ได้รับพระราชทานนั้น ถ้าผู้รับพระราชทานไม่สามารถส่งคืนได้ ต้องใช้ราคาเครื่องราชอิสริยาภรณ์นั้น
นอกจากนี้ ยังมีการพระราชทานจัดเครื่องราชอิสริยาภรณ์อันเป็นโบราณมงคลนพรัตนราชวราภรณ์เพื่อถวายเป็นพุทธบูชาด้วย เช่น พระบาทสมเด็จพระจุลจอมเกล้าเจ้าอยู่หัว ทรงพระกรุณาโปรดเกล้าฯ พระราชทาน น.ร. แด่พระพุทธชินราช พระประธาน ณ พระอุโบสถ วัดเบญจมบพิตรดุสิตวนาราม พระบาทสมเด็จพระปรเมนทรมหาอานันทมหิดล ทรงพระกรุณาโปรดเกล้าฯ พระราชทาน น.ร. แด่พระพุทธสิหิงค์ ซึ่งเป็นพระประธาน ณ พระอุโบสถ วัดพระศรีมหาธาตุวรวิหาร และพระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯ ถวายแด่พระพุทธอังคีรส พระประธาน ณ พระอุโบสถ วัดราชบพิธสถิตมหาสีมาราม
การพระราชทาน > รายพระนามและรายนามผู้ได้รับพระราชทาน น.ร.

บทความหลัก: รายพระนามและชื่อผู้ได้รับพระราชทาน น.ร.
นอกจากพระบาทสมเด็จพระเจ้าอยู่หัวซึ่งเป็นองค์ประธานของเครื่องราชอิสริยาภรณ์ มีผู้ที่ได้รับพระราชทานเครื่องราชอิสริยาภรณ์อันเป็นโบราณมงคลนพรัตนราชวราภรณ์นั้น มีพระบรมวงศานุวงศ์หลายพระองค์และข้าราชการชั้นผู้ใหญ่หลายคนด้วยกัน
สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
สมเด็จพระนางเจ้าสุทิดา พัชรสุธาพิมลลักษณ พระบรมราชินี
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี
สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี
พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ
สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา
ปรีดี พนมยงค์
แปลก พิบูลสงคราม
สฤษดิ์ ธนะรัชต์
เปรม ติณสูลานนท์
สัญญา ธรรมศักดิ์
การพระราชทาน > พระพุทธรูปที่ได้รับถวาย น.ร.

พระมหากษัตริย์ถวายเครื่องราชอิสริยาภรณ์อันเป็นโบราณมงคลนพรัตนราชวราภรณ์แก่พระพุทธรูปสำคัญเพื่อเป็นพุทธบูชา เช่น
พ.ศ. 2444 พระพุทธชินราช วัดเบญจมบพิตรดุสิตวนารามราชวรวิหาร
พ.ศ. 2469 พระพุทธชินราช วัดพระศรีรัตนมหาธาตุวรมหาวิหาร
พ.ศ. 2485 พระพุทธสิหิงค์ วัดพระศรีมหาธาตุวรมหาวิหาร (ปัจจุบันประดิษฐานที่ พิพิธภัณฑสถานแห่งชาติ พระนคร)
พ.ศ. 2563 พระพุทธอังคีรส วัดราชบพิธสถิตมหาสีมารามราชวรวิหาร
แหล่งข้อมูลอื่น

เครื่องราชอิสริยาภรณ์อันเป็นโบราณมงคลนพรัตนราชวราภรณ์ เก็บถาวร 2007-12-15 ที่ เวย์แบ็กแมชชีน จาก สำนักงานเลขาธิการคณะรัฐมนตรี
เครื่องราชอิสริยาภรณ์อันเป็นโบราณมงคลนพรัตนราชวราภรณ์ เก็บถาวร 2007-11-30 ที่ เวย์แบ็กแมชชีน จาก กองทัพบก
ลำดับเกียรติเครื่องราชอิสริยาภรณ์ไทย เก็บถาวร 2007-12-17 ที่ เวย์แบ็กแมชชีน จาก สำนักงานเลขาธิการคณะรัฐมนตรี
พระราชลัญจกรประจำเครื่องขัตติยราชอิสริยาภรณ์อันเป็นโบราณมงคลนพรัตนราชวราภรณ์
เคาน์ตีตริโปลี

เคาน์ตีตริโปลี (อังกฤษ: County of Tripoli) คือนครรัฐครูเสด (crusader states)  แห่งสุดท้ายที่ก่อตั้งขึ้นในบริเวณเลแวนต์ (Levant) ที่ตั้งอยู่บริเวณที่ปัจจุบันคือทางตอนเหนือของเลบานอนที่ในปัจจุบันคือเมืองตริโปลี นักรบครูเสดยึดตริโปลีและสร้างอาณาจักรในปี ค.ศ. 1109 ที่เดิมเป็นของแบร์ทร็องแห่งตูลูซ (Bertrand of Toulouse) และขึ้นกับบอลด์วินที่ 1 แห่งเยรูซาเลม (Baldwin I of Jerusalem) ต่อมาอาณาจักรตริโปลีก็กลายเป็นอนุรัฐของนครรัฐอันติโอคในคริสต์ศตวรรษที่ 13 ในกลางคริสต์ทศวรรษ 1200 ผู้นำของตริโปลีโบฮีมอนด์ที่ 6 แห่งอันติโอคภายใต้อิทธิพลของพ่อตาเฮธุมที่ 1 แห่งอาร์มีเนีย (Hethum I of Armenia) แห่งซิลิเชียนอาร์มีเนีย (Cilician Armenia) ไปสาบานเป็นรัฐที่ขึ้นกับจักรวรรดิมองโกลและส่งกำลังทหารไปช่วยฝ่ายมองโกลพิชิตอาณาบริเวณนั้น ในการแก้แค้นมัมลุก (Mamluk) คาลาวัน (Qalawun) สุลต่านแห่งอียิปต์ ก็นำทัพมาทำลายทั้งตริโปลีและอันติโอค และผนวกกลับเข้าไปเป็นส่วนหนึ่งของจักรวรรดิอิสลามในปลายคริสต์ทศวรรษ 1200 การล่มสลายของอาณาจักรตริโปลีเกิดขึ้นในปี ค.ศ. 1289
ดูเพิ่ม

สงครามครูเสด
เคาน์เตสมารี ฟ็อน โฮคแบร์ค

เคาน์เตสมารี ฟ็อน โฮคแบร์ค (อังกฤษ: Her Royal Highness Countess Marie von Hochberg) พระนามเดิม เจ้าหญิงมารีแห่งฮันโนเฟอร์ ประสูติเมื่อวันที่ 26 พฤศจิกายน พ.ศ. 2495 เป็นพระธิดาพระองค์ใหญ่ใน แอนสท์ ออกัสตุส เจ้าชายแห่งฮันโนเฟอร์ กับ เจ้าหญิงออร์ตุสแห่งชเลสวิช-ฮ็อลชไตน์-เซินเนอร์บอร์-กลึคส์บวร์ค เป็นพระภคินีพระองค์ใหญ่ใน เจ้าชายแอ็นสท์ ออกุสแห่งฮันโนเฟอร์ พระประมุขพระองค์ปัจจุบันของราชวงศ์ฮันโนเฟอร์
เสกสมรส

เจ้าหญิงมารีแห่งฮันโนเฟอร์ ทรงเสกสมรสกับ เคานต์ไมเคิล ฟ็อน โฮคแบร์ค เมื่อวันที่ 4 มิถุนายน 2525 โดยพระองค์ได้เปลี่ยนพระนามตามพระสวามีเป็น เคาน์เตสมารี ฟ็อน โฮคแบร์ค แต่ยังคงฐานันดร รอยัลไฮเนส มีพระบุตร 2 ท่าน คือ
เคานต์คอนราด
เคานต์จอร์จ
เคอร์บี: ทริปเปิลดีลักซ์

| เคอร์บี: ทริปเปิลดีลักซ์ |
| --- | --- |
ผู้พัฒนา: ฮาลแล็บบราโทรี
ผู้จัดจำหน่าย: นินเท็นโด
กำกับ: ชินยะ คุมาซากิ
อำนวยการผลิต: ฮิโรอากิ ซูงะ ฮิโตชิ ยามางามิ
ออกแบบ: ยูกิ เอ็นโดะ
โปรแกรมเมอร์: โยชิฮิโระ นางาตะ
ศิลปิน: ทาดาชิ คามิตาเกะ
แต่งเพลง: ฮิโรกาซุ อันโด จุง อิชิกาวะ
ชุด: เคอร์บี
เครื่องเล่น: นินเท็นโด 3DS
วางจำหน่าย: JP: 11 มกราคม ค.ศ. 2014 NA: 2 พฤษภาคม ค.ศ. 2014 EU: 16 พฤษภาคม ค.ศ. 2014 AU: 17 พฤษภาคม ค.ศ. 2014
แนว: แอ็กชัน-แพลตฟอร์ม
รูปแบบ: เดี่ยว, หลายผู้เล่น
เคอร์บี: ทริปเปิลดีลักซ์ (อังกฤษ: Kirby: Triple Deluxe) เป็นเกมแพลตฟอร์มที่สิบสามของซีรีส์วิดีโอเกม เคอร์บี ที่พัฒนาโดยฮาลแล็บบราโทรี (HAL Laboratory) และเผยแพร่สำหรับนินเท็นโด 3DS โดยนินเท็นโด ตัวเกมถูกเผยแพร่ในประเทศญี่ปุ่นในวันที 11 มกราคม ค.ศ. 2014, 2 พฤษภาคม ค.ศ. 2014 ในอเมริกาเหนือ, 16 พฤษภาคม ค.ศ. 2014 ในยุโรป และ 17 พฤษภาคม ค.ศ. 2014 ในออสเตรเลีย
การพัฒนา

ตัวเกมถูกเปิดเผยในวันที่ 1 ตุลาคม 2013 ในระหว่างการนำเสนอของนินเท็นโดไดเรกต์ (Nintendo Direct) ถึงแม้ว่ายังไม่มีการประกาศชื่อเกมก็ตามจนกระทั่งเดือนต่อมา หลังจากงานประชุมไดเรกต์ในเดือนพฤศจิกายน
รุ่นเสริมของสองมินิเกมมาจากเกมหลัก มีชื่อว่า เคอร์บีไฟเตอร์ส แซด (Kirby Fighters Z) และ เดเดเดส์ดรัมรัช แซด (Dedede's Drum Rush Z) ถูกเผยแพร่แยกต่างหาก โดยดาวน์โหวดได้ผ่านนินเท็นโดอีช็อป (Nintendo eShop) ในวันที่ 23 กรกฎาคม ค.ศ. 2014 ที่ญี่ปุ่น ส่วนฝั่งอเมริกาเหนือเปลี่ยนชื่อเป็น เคอร์บีไฟเตอร์สดีลักซ์ (Kirby Fighters Deluxe) และ เดเดเดส์ดรัมแดชดีลักซ์ (Dedede’s Drum Dash Deluxe) แล้วเผยแพร่ในวันที่ 29 สิงหาคม ค.ศ. 2014 และในยุโรปเมื่อวันที่ 13 กุมภาพันธ์ ค.ศ. 2015 โดยในเกมแยกรุ่นนี้สามารถปลดล็อกได้ถ้าตัวเครื่องพบข้อมูลเกมที่เซฟไว้ใน เคอร์บี: ทริปเปิลดีลักซ์
การตอบรับ

ตัวเกมได้เสียงวิจารณ์ในแง่บวก โดยได้คะแนนไป 80 บนเมทาคริติกตามความคิดเห็น 68 อัน และ 80.62% บนเกมแรงกิงส์ เกมสปอตให้คะแนนไป 8 จาก 10 คะแนน ยกย่องการออกแบบด่าน, กราฟิก, ซาวน์แทร็ก, การใช้รูปแบบสามมิติ, การควบคุม และคำเรียกร้องที่ยั่งยืน โพลิกอนให้ไป 7.5 จาก 10 คะแนน ยกย่องถึงนวัตกรรมการออกบบด่าน แต่วิจารณ์ถึงภาพรวมของสุนทรียศาสตร์อย่างไรก็ตาม Jose Otero จาก IGN ให้ไป 6 จาก 10 คะแนน ยกย่องถึงด่านบอสและการใช้ภาพสามมิติ แต่วิจารณ์อย่างหนักในเรื่องระดับความยากที่ง่ายเกิน
ในเดือนมีนาคม ค.ศ. 2015 ตัวเกมมีการจำหน่ายไป 1.78 ล้านอันทั่วโลก
แหล่งข้อมูลอื่น

เว็บไซต์ทางการ
| ด ค กซีรีส์ เคอร์บี |
| --- | --- |
 นินเท็นโด  ฮาลแล็บบราโทรี 
ซีรีส์หลัก:  เคอร์บีส์ดรีมแลนด์  แอดเวนเจอร์  ดรีมแลนด์ 2  ซูเปอร์สตาร์  ดรีมแลนด์ 3  64: เดอะคริสตัลชาร์ดส  ดิอเมซิงมิรอร์  สควีกสควอด  รีเทิร์นทูดรีมแลนด์  ทริปเปิลดีลักซ์  แพลเน็ตโรโบบอต  สตาร์แอลลายส์ 
เกมเลื่อนข้าง:  แคนวาสเคิร์ส  เอปิกยาร์น เอ็กซ์ตราเอปิกยาร์น  แมสแอทแทค  เรนโบว์เคิร์ส 
ภาคแยก:  พินบอลแลนด์  ดรีมคอร์ส  แอวะแลนช์  บล็อกบอล  สตาร์สแต็กเกอร์  ทิลต์ 'เอ็น' ทัมเบิล  แอร์ไรด์  แบตเทิลรอยัล  ไฟเตอร์ส 2 
รีเมคและชุดสะสม:  ไนต์แมร์อินดรีมแลนด์  ซูเปอร์สตาร์อัลตรา  ดรีมคอลเลกชัน 
ตัวละคร:  เคอร์บี  คิงเดเดเด  เมตาไนต์ 
สื่อ:  เคอร์บี: ไรต์แบคแอตยา! ตอน 
เกี่ยวข้อง:  มากิโกะ โอโมโตะ  มาซาฮิโระ ซากูไร  ซาโตรุ อิวาตะ  ชิเงรุ มิยาโมโตะ  ชินยะ คุมาซากิ  ซูเปอร์สแมชบราเธอส์  ซูเปอร์มาริโอเมกเกอร์
เคานต์เฟลมมิง วัลเดมาร์แห่งโรเซินบอร์ก

เคานต์เฟลมมิง วัลเดมาร์แห่งโรเซินบอร์ก (อังกฤษ: Count Flemming Valdemar of Rosenborg ; 9 มีนาคม ค.ศ. 1922 - 19 มิถุนายน ค.ศ. 2002) ทรงเป็นอดีตเจ้าชายแห่งเดนมาร์ก
ประวัติ

พระองค์มีพระนามเดิมว่า เจ้าชายเฟลมมิง วัลเดมาร์แห่งเดนมาร์ก ทรงเป็นพระโอรสพระองค์เล็กใน เจ้าชายแอกเซิลแห่งเดนมาร์ก กับ เจ้าหญิงมาร์กาเรธาแห่งเดนมาร์ก เป็นพระญาติชั้นที่ 1 ใน สมเด็จพระราชาธิบดีอัลแบร์ที่ 2 แห่งเบลเยียม และ สมเด็จพระราชาธิบดีฮารัลด์ที่ 5 แห่งนอร์เวย์ ทรงมีพระเชษฐา 1 พระองค์คือ เจ้าชายจอร์จ วัลเดมาร์แห่งเดนมาร์ก เมื่อปี ค.ศ. 1949 เจ้าชายเฟลมมิง วัลเดมาร์ ทรงมีพระประสงค์สละพระอิสริยศเจ้าชายแห่งเดนมาร์ก และเลือกใช้พระนามลำลองคือ เคานต์เฟลมมิง วัลเดมาร์แห่งโรเซินบอร์ก โดนไม่ทรงแถลงการณ์เรื่องสาเหตุของการสละพระอิสริยยศครั้งนี้ แต่สำนักข่าวเดนมาร์กต่างให้ความเห็นว่า พระองค์ทรงมีพระอุปนิสัยติดดินและไม่ชอบความเป็นเจ้า เคานต์เฟลมมิง วัลเดมาร์แห่งโรเวินบอร์ก ทรงงานในเรื่องกองทัพทหารเรือแห่งเดนมาร์ก ในฐานะผู้บังคับบัญชาการ
เสกสมรส

เคานต์เฟลมมิง วัลเดมาร์แห่งโรเซินบอร์ก ทรงเสกสมรสกับ อลิซ รูท นิลเซน เมื่อวันที่ 24 พฤษภาคม ค.ศ. 1949 มีพระบุตรดังนี้
เคานต์แอกเซิน
เคานต์เบิกเกอร์
เคานต์คาร์ล โจฮัน
เคาน์เตสเดซีเร
ปัจจุบัน เคานต์เฟลมมิง วัลเดมาร์แห่งโรเซินบอร์กได้สิ้นพระชนม์ลงเมื่อวันที่ 19 มิถุนายน ค.ศ. 2002 สิริพระชันษา 80 ปี ทรงมีพระนัดดา 10 คน
เครื่องราชอิสริยาภรณ์จุลจอมเกล้า

| เครื่องราชอิสริยาภรณ์ จุลจอมเกล้า |
| --- | --- |
ดาราเครื่องราชอิสริยาภรณ์จุลจอมเกล้า ชั้นทุติยจุลจอมเกล้าวิเศษ
มอบโดย      พระมหากษัตริย์ไทย
ประเภท: สายสะพายพร้อมสายสร้อยและดารา, สายสะพายพร้อมดารา, ดวงตราพร้อมดารา, ดวงตรา (3 ชั้นสำหรับบุรุษ, 4 ชั้นสำหรับสตรี)
วันสถาปนา: ฝ่ายหน้า : พ.ศ. 2416  ฝ่ายใน : พ.ศ. 2436
ประเทศ:  ราชอาณาจักรไทย
ภาษิต: เราจะบำรุงตระกูลวงศ์ให้เจริญ
จำนวนสำรับ: ดูรายละเอียดที่ ประเภท ลำดับชั้นตรา และจำนวน
ผู้สมควรได้รับ: พระบรมวงศานุวงศ์และข้าราชการทั้งปวง และบรรดาผู้สืบสกุลของบุคคลเหล่านั้น (พระราชทานตามพระราชอัธยาศัย)
มอบเพื่อ: เป็นเครื่องหมายแสดงอิสริยยศ, ระลึกถึงความดีความชอบของบุคคลซึ่งได้รักษาแผ่นดินมาแต่ก่อน และผู้ที่ได้ทำนุบำรุงแผ่นดินในปัจจุบัน
สถานะ: ยังพระราชทานอยู่
ผู้สถาปนา: พระบาทสมเด็จพระจุลจอมเกล้าเจ้าอยู่หัว
ประธาน: พระบาทสมเด็จพระวชิรเกล้าเจ้าอยู่หัว
สถิติการมอบ
รายแรก: กรมพระราชวังบวรวิไชยชาญ  พ.ศ. 2416
รายล่าสุด: ลาภิต สนิทวงศ์ ณ อยุธยา  6 สิงหาคม พ.ศ. 2567
ลำดับเกียรติ
สูงกว่า: เครื่องราชอิสริยาภรณ์อันเป็นโบราณมงคลนพรัตนราชวราภรณ์‎
รองมา: เครื่องราชอิสริยาภรณ์รัตนวราภรณ์ เครื่องราชอิสริยาภรณ์อันมีศักดิ์รามาธิบดี
หมายเหตุ: ฝ่ายหน้า : พระราชทานสืบตระกูลได้  ฝ่ายใน : มีคำนำหน้านาม
เครื่องราชอิสริยาภรณ์จุลจอมเกล้า (อังกฤษ: The Most Illustrious Order of Chula Chom Klao) สถาปนาขึ้นโดยพระบาทสมเด็จพระจุลจอมเกล้าเจ้าอยู่หัว เมื่อปี พ.ศ. 2416 ด้วยทรงเห็นว่าพระมหากษัตริย์ในราชวงศ์จักรีทรงอยู่ในราชสมบัติยั่งยืนนานมาเป็นเวลา 90 ปี ก็ด้วยความจงรักภักดีและการปฏิบัติราชการของพระบรมวงศานุวงศ์และบรรดาขุนนางข้าราชการทั้งปวง ทั้งมีพระราชประสงค์จะทรงชุบเลี้ยงบรรดาทายาทของบุคคลเหล่านี้ ให้มีความเจริญรุ่งเรืองในราชการสืบเนื่องต่อไป จึงทรงพระกรุณาโปรดเกล้าฯ ให้ทายาทของผู้ได้รับพระราชทานสามารถรับพระราชทานตราสืบตระกูลของบิดาได้ โดยพระราชทานนามพระองค์ "จุลจอมเกล้า" เป็นนามของเครื่องราชอิสริยาภรณ์ตระกูลนี้ พร้อมทรงคิดคำขวัญจารึกบนดวงตราว่า "เราจะบำรุงตระกูลวงศ์ให้เจริญ"
ประเภท ลำดับชั้นตรา และจำนวน

กฎหมายได้บัญญัติจำแนกเครื่องราชอิสริยาภรณ์เป็น 2 ประเภท คือ ประเภทฝ่ายหน้าสำหรับบุรุษ และประเภทฝ่ายในสำหรับสตรี คำว่าฝ่ายหน้าและฝ่ายใน เรียกตามตำแหน่งที่เคยจัดให้เฝ้าแต่สมัยโบราณ ทั้งยังได้กำหนดจำนวนเครื่องราชฯ ในตระกูลนี้ในแต่ละชั้นตราไว้เป็นการแน่นอน หากชั้นตราใดมีผู้ได้รับพระราชทานเต็มตามจำนวนแล้ว ก็จะไม่พระราชทานชั้นตรานั้นแก่ผู้อื่นอีก ชั้นตราจะว่างก็ต่อเมื่อผู้ได้รับพระราชทานอยู่เดิมสิ้นชีวิตหรือได้รับพระราชทานเลื่อนชั้นตราสูงขึ้น โดยญาติผู้เสียชีวิตหรือผู้ได้รับพระราชทานเลื่อนชั้นตราสูงขึ้น ต้องมีหน้าที่ส่งคืนเครื่องราชอิสริยาภรณ์ชั้นจุลจอมเกล้าที่ได้รับพระราชทานหรือชั้นรองตามกฎหมายแก่สำนักเลขาธิการคณะรัฐมนตรี
โดยผู้ได้รับพระราชทานเครื่องราชอิสริยาภรณ์จุลจอมเกล้าในแต่ละชั้น จะได้รับพระราชทานเครื่องยศเหมือนขุนนางในสมัยก่อนจึงมีการเปรียบเทียบได้ดังนี้
ชั้น ปฐมจุลจอมเกล้า มีบรรดาศักดิ์เสมอ ขุนนางชั้น เจ้าพระยา
ชั้น ทุติยจุลจอมเกล้าวิเศษ - ทุติยจุลจอมเกล้า มีบรรดาศักดิ์เสมอ ขุนนางชั้น พระยาพานทอง
ชั้น ตติยจุลจอมเกล้าวิเศษ มีบรรดาศักดิ์เสมอ ขุนนางชั้น พระยาโต๊ะทอง
| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
สำหรับพระราชทานฝ่ายหน้า (บุรุษ)
| แพรแถบย่อ | ชั้น | ชื่อ | อักษรย่อ | ผู้สถาปนา | วันสถาปนา | จำนวน | ลำดับเกียรติ |
|  | ชั้นที่ 1 | ปฐมจุลจอมเกล้าวิเศษ | ป.จ.ว. | พระบาทสมเด็จพระจุลจอมเกล้าเจ้าอยู่หัว | พ.ศ. 2443 | ไม่จำกัดจำนวน | ลำดับที่ 4 |
|  | ชั้นที่ 1 | ปฐมจุลจอมเกล้า | ป.จ. | พระบาทสมเด็จพระจุลจอมเกล้าเจ้าอยู่หัว | พ.ศ. 2416 | 30 สำรับ | ลำดับที่ 6 |
|  | ชั้นที่ 2 | ทุติยจุลจอมเกล้าวิเศษ | ท.จ.ว. | พระบาทสมเด็จพระจุลจอมเกล้าเจ้าอยู่หัว | พ.ศ. 2416 | 200 สำรับ | ลำดับที่ 13 |
|  | ชั้นที่ 2 | ทุติยจุลจอมเกล้า | ท.จ. | พระบาทสมเด็จพระจุลจอมเกล้าเจ้าอยู่หัว | พ.ศ. 2416 | 250 ดวง | ลำดับที่ 18 |
|  | ชั้นที่ 3 | ตติยจุลจอมเกล้าวิเศษ | ต.จ.ว. | พระบาทสมเด็จพระมงกุฎเกล้าเจ้าอยู่หัว | พ.ศ. 2457 | 250 ดวง | ลำดับที่ 21 |
|  | ชั้นที่ 3 | ตติยจุลจอมเกล้า | ต.จ. | พระบาทสมเด็จพระจุลจอมเกล้าเจ้าอยู่หัว | พ.ศ. 2416 | 250 ดวง | ลำดับที่ 27 |
|  | ชั้นที่ 3 | ตติยานุจุลจอมเกล้า | ต.อ.จ. | พระบาทสมเด็จพระจุลจอมเกล้าเจ้าอยู่หัว | พ.ศ. 2416 | 100 ดวง | ลำดับที่ 31 |
สำหรับพระราชทานฝ่ายใน (สตรี)
| แพรแถบย่อ | ชั้น | ชื่อ | อักษรย่อ | ผู้สถาปนา | สถาปนา | จำนวน | ลำดับเกียรติ |
|  | ชั้นที่ 1 | ปฐมจุลจอมเกล้า | ป.จ. | พระบาทสมเด็จพระจุลจอมเกล้าเจ้าอยู่หัว | พ.ศ. 2436 | 20 สำรับ | ลำดับที่ 6 |
|  | ชั้นที่ 2 | ทุติยจุลจอมเกล้าวิเศษ | ท.จ.ว. | พระบาทสมเด็จพระจุลจอมเกล้าเจ้าอยู่หัว | พ.ศ. 2442 | 100 ดวง | ลำดับที่ 13 |
|  | ชั้นที่ 2 | ทุติยจุลจอมเกล้า | ท.จ. | พระบาทสมเด็จพระจุลจอมเกล้าเจ้าอยู่หัว | พ.ศ. 2436 | 100 ดวง | ลำดับที่ 18 |
|  | ชั้นที่ 3 | ตติยจุลจอมเกล้า | ต.จ. | พระบาทสมเด็จพระจุลจอมเกล้าเจ้าอยู่หัว | พ.ศ. 2436 | 250 ดวง | ลำดับที่ 27 |
|  | ชั้นที่ 4 | จตุตถจุลจอมเกล้า | จ.จ. | พระบาทสมเด็จพระจุลจอมเกล้าเจ้าอยู่หัว | พ.ศ. 2436 | 150 ดวง | ลำดับที่ 32 |
ธรรมเนียมการพระราชทาน

เมื่อครั้งดั้งเดิม มีพระราชดำริจะพระราชทานแต่เฉพาะพระบรมวงศานุวงศ์และข้าราชการชั้นผู้ใหญ่ ต่อมาได้ทรงพระกรุณาโปรดเกล้าฯ ให้ขยายขอบเขตการพระราชทานไปยังผู้ทำประโยชน์อื่น ๆ  ทั้งในราชการแผ่นดินและในราชการส่วนพระองค์ด้วย เช่น พ่อค้าวาณิช และคู่สมรสของผู้ดำรงตำแหน่งบางตำแหน่ง เป็นต้น ในรัชสมัยพระบาทสมเด็จพระมหาภูมิพลอดุลยเดชมหาราช บรมนาถบพิตร จะพระราชทานในโอกาสพระราชพิธีฉัตรมงคล วันที่ 5 พฤษภาคม ของทุกปี
ในการพระราชทานจะพระราชทานชั้นตราเรียงตามลำดับจากชั้นเริ่มต้นไปสู่ชั้นสูงสุดในแต่ละฝ่าย ดังนี้
ธรรมเนียมการพระราชทาน > ฝ่ายหน้า (บุรุษ)

ทายาทที่รับพระราชทานตราสืบตระกูลจะได้รับตราดังนี้ แล้วแต่กรณี คือ
ตติยานุจุลจอมเกล้า (ต.อ.จ.) (หลานสืบตระกูลปู่)
ตติยจุลจอมเกล้า (ต.จ.) (บุตรสืบตระกูลบิดา)
สำหรับพระราชทานแก่บุคคลทั่วไป ปกติแล้วจะเริ่มต้นและเรียงไปหาชั้นสูงสุดตามลำดับ ดังนี้
ตติยจุลจอมเกล้าวิเศษ (ต.จ.ว.)
ทุติยจุลจอมเกล้า (ท.จ.)
ทุติยจุลจอมเกล้าวิเศษ (ท.จ.ว.)
ปฐมจุลจอมเกล้า (ป.จ.)
ปฐมจุลจอมเกล้าวิเศษ (ป.จ.ว.)
ธรรมเนียมการพระราชทาน > ฝ่ายใน (สตรี)

จตุตถจุลจอมเกล้า (จ.จ.)
ตติยจุลจอมเกล้า (ต.จ.)
ทุติยจุลจอมเกล้า (ท.จ.)
ทุติยจุลจอมเกล้าวิเศษ (ท.จ.ว.)
ปฐมจุลจอมเกล้า (ป.จ.)
คำนำนามสำหรับสตรี

การใช้คำนำหน้าสตรีในอดีตนั้นมีการระบุเกี่ยวพันกับบรรดาศักดิ์ของสามีที่ได้รับพระราชทานจากพระบาทสมเด็จพระเจ้าอยู่หัว ถึงแม้ว่าในปัจจุบันรัฐบาลจะไม่มีนโยบายขอพระราชทานบรรดาศักดิ์ให้ข้าราชการแล้ว แต่คำนำหน้าสตรีสำหรับผู้ได้รับพระราชทานเครื่องราชอิสริยาภรณ์จุลจอมเกล้า ก็ยังสมควรได้รับคำยกย่องอยู่ เนื่องจากประเทศไทยปกครองด้วยระบอบประชาธิปไตยอันมีพระมหากษัตริย์ทรงเป็นประมุขและเพื่อเป็นการเทิดทูนองค์พระมหากษัตริย์  ดังนั้น จึงสมควรยกย่องสตรีผู้ได้รับเกียรติจากองค์พระมหากษัตริย์ด้วย โดยอนุโลมไม่ต้องยึดถือบรรดาศักดิ์ของสามีเป็นเกณฑ์
สำหรับคำนำหน้าสตรีที่ได้รับพระราชทานเครื่องราชอิสริยาภรณ์จุลจอมเกล้า ปฐมจุลจอมเกล้าและทุติยจุลจอมเกล้าวิเศษให้ใช้คำว่า "ท่านผู้หญิง"  ยกเว้น สตรีในราชสกุลตั้งแต่หม่อมเจ้าขึ้นไปให้ใช้คำนำพระนามตามเดิม
ส่วนสตรีที่ได้รับพระราชทานเครื่องราชอิสริยาภรณ์จุลจอมเกล้า ทุติยจุลจอมเกล้า ตติยจุลจอมเกล้า และจตุตถจุลจอมเกล้าใช้คำนำหน้าว่า "คุณหญิง"  ยกเว้นสตรีในราชสกุลตั้งแต่หม่อมหลวงขึ้นไปให้ใช้คำนำนามตามเดิม
สตรีที่ได้รับพระราชทานบรรดาศักดิ์ฝ่ายใน ไม่ต้องใช้คำนำหน้านามใดๆ ให้ใช้บรรดาศักดิ์ที่ได้รับพระราชทานตามเดิม
การสืบตระกูลเครื่องราชอิสริยาภรณ์

เครื่องราชอิสริยาภรณ์จุลจอมเกล้านั้น แตกต่างจากเครื่องราชอิสริยาภรณ์ตระกูลอื่นตรงที่สามารถมีการสืบตระกูลเครื่องราชอิสริยาภรณ์ได้  โดยถ้าเป็นบุตรสืบตระกูลบิดา จะได้รับพระราชทาน  "ตติยจุลจอมเกล้า" แต่ถ้าเป็นหลานสืบตระกูลปู่ จะได้รับพระราชทาน  "ตติยานุจุลจอมเกล้า" ลักษณะการสืบตระกูลเครื่องราชอิสริยาภรณ์ มีดังต่อไปนี้
เมื่อบิดาได้รับพระราชทาน "เครื่องราชอิสริยาภรณ์ปฐมจุลจอมเกล้าวิเศษ" บุตรชายได้รับสืบตระกูลตั้งแต่บิดายังมีชีวิตอยู่ และให้รับสืบตลอดไป จนหาตัวผู้สืบสายโลหิตเป็นชายมิได้
เมื่อบิดาได้รับพระราชทาน  "เครื่องราชอิสริยาภรณ์ปฐมจุลจอมเกล้า" บุตรชายได้รับสืบตระกูลตั้งแต่บิดายังมีชีวิตอยู่ แต่การสืบตระกูลจะสิ้นสุดลงเพียงชั้นนี้เท่านั้น
เมื่อบิดาได้รับพระราชทาน "ทุติยจุลจอมเกล้าวิเศษ"  หรือ "ทุติยจุลจอมเกล้า" บุตรชายได้รับสืบตระกูลเมื่อบิดาล่วงลับไปแล้ว และจะสิ้นสุดลงเพียงชั้นนี้เท่านั้น
ผู้สืบตระกูลเครื่องราชอิสริยาภรณ์นั้น จะเป็นบุตรชายคนโตที่มีชีวิตอยู่ในขณะนั้น อย่างไรก็ตาม หากบุตรชายคนโตไม่สมควรจะได้รับการพระราชทาน บิดาสามารถขอพระราชทานให้บุตรชายคนรองลงมาก็ได้ แต่การสืบตระกูลจะสิ้นสุดลงเพียงชั้นนี้เท่านั้น นอกจากนี้ ถ้าบุตรชายคนโตวิกลจริตหรือเสียชีวิตลงก่อนได้รับพระราชทาน ก็จะพระราชทานแก่หลานซึ่งเป็นบุตรของบุตรชายคนโตก่อน แต่ถ้าไม่มีหลานซึ่งเป็นบุตรของบุตรชายคนโตก่อนแล้ว ก็จะพระราชทานแก่บุตรชายคนต่อไป